- Hindi News
- National
- पानी पिलाने के बहाने भृत्य करा रहे थे छात्रों को नकल, पर्ची के साथ दो मोबाइल जब्त
पानी पिलाने के बहाने भृत्य करा रहे थे छात्रों को नकल, पर्ची के साथ दो मोबाइल जब्त
भास्कर संवाददाता | सीहोर/इछावर
बोर्ड परीक्षा में शिक्षा माफिया की मनमर्जी प्रशासन की व्यवस्थाओं पर भारी पड़ रहा है। गुरुवार को हाईस्कूल की परीक्षा में कई जगह गलत तरीके से शिक्षकों की ड्यूटी लगाई गई थी। इसके साथ ही यहां पानी पिलाने के बहाने भृत्य बच्चों को नकल करा रहे थे।
यही नहीं स्कूल परिसर में ही कर्मचारी मोबाइल पर बात करते पाए गए। दीवड़िया केंद्र से तो कर्मचारियों के पास से दो मोबाइल भी जब्त किए गए। परीक्षा हाल में लिपिक व अन्य कर्मचारियों के मोबाइल चालू पाए गए।
यही नहीं शाहगंज के डोबी में तो सामूहिक नकल कराने का वीडियो तक वायरल हो गया। इससे नकल रोकने के लिए शिक्षा विभाग की तैयारियां की पोल खुलती नजर आ रही है। हालांकि गुरुवार को 10वीं की परीक्षा में सीहोर ब्लाक के उमावि बरखेड़ा हसन में चार नकल पर्चियों के साथ एक छात्र पकड़ा गया। जिसका नकल प्रकरण बनाया गया।
हटाए गए व्यवस्थापक
व्यवस्था के नाम पर परीक्षा सेंटरों पर अनधिकृत रूप से डयूटी लगवाने वाले शिक्षकों को हटाने के निर्देश एसडीएम मेहताब सिंह ने दिए है। दीवड़िया परीक्षा केंद्र से गोरी शंकर श्रीवास्तव, खेरी से गजेंद्र सिंह व बनेसिंह की परीक्षा डयूटी तत्काल रूप से हटाने के आदेश दिए गए हैं।
छत पर चढ़कर करा रहे थे नकल
शाहगंज के गांव डोबी के परीक्षा केंद्र पर नकल कराने का वीडियो सोशल मीडिया पर वायरल हुआ है। हालांकि इस संबंध में स्थानीय अधिकारी कुछ भी नहीं बोल रहे हैं। इस वीडियों में स्कूल की छत से यहां बैठे बच्चों के परिजन और दोस्त उन तक नकल सामग्री पहुंचा रहे हैं।
पानी के बहाने दे रहे थी नकल की पर्ची
डीपीसी श्री तिवारी ने बताया कि दीवड़िया परीक्षा सेंटर पर चपरासी ग्लास लेकर कक्षों में घूम रहे थे और पानी देने के बहाने नकल की पर्चियां परीक्षार्थियों को देते थे। एक चपरासी को नकल पर्ची देते हुए पकड़ा गया, जिसे बाद में समझाइश देकर छोड़ दिया गया। इस पर एसडीएम ने मेहताब सिंह सभी रूम के बाहर पानी की व्यवस्था कराई, ताकि प्यास लगने पर परीक्षार्थी उठकर पानी पी सकें।
केंद्राध्यक्ष बोलीं- मुझे धमकी दी गई थी
निरीक्षण के दौरान शासकीय उमावि दीवड़िया की केंद्राध्यक्ष रीटा दीवान ने एसडीएम को बताया कि यहां शिक्षकों ने मुझे बहुत डरा दिया था। उन्होंने मुझे डराते हुए कहा था कि यहां के लोग बहुत खराब हैं और मारते हैं, इसलिए आप यहां के मामले में कुछ मत बोलना। केंद्राध्यक्ष ने एसडीएम को बताया कि यहां के शिक्षक गौरीशंकर श्रीवास्तव ही व्यवस्थाएं देखते हैं। इस पर एसडीएम ने कोई भी परेशानी हो तो सीधे फोन पर सूचना देने को कहा।
दिवड़िया परीक्षा केंद्र पर कार्रवाई करते अधिकारी।
दीवड़िया की बताई थी हकीकत
भास्कर में गुरुवार के अंक में 12वीं बोर्ड परीक्षा की हकीकत बयां करते हुए संवेदनशील केंद्र में उसी स्कूल के शिक्षकों की ड्यूटी, 1 टेबल पर बैठे दो परीक्षार्थी हेडिंग से समाचार प्रकाशित किया गया था। दीवड़िया के परीक्षा केंद्र की हकीकत इस खबर में बताने के बाद गुरुवार को हाईस्कूल की परीक्षा में यहां इछावर एसडीएम मेहताब सिंह और डीपीसी सीबी तिवारी पहुंच गए। परीक्षा केंद्र पर चल रही कार-गुजारियां देखकर अधिकारी भी दंग रह गए। केंद्र पर क्षमता से अधिक बच्चों को ठूंस-ठूंसकर बैठाया गया था। यही नहीं 26 में से 19 शिक्षक यहां अनधिकृत रूप से ड्यूटी पर लगाए गए थे। यही नहीं गांव के शासकीय स्कूल में कार्यरत शिक्षक गौरीशंकर श्रीवास्तव को नियम के विपरीत तरीके से सहायक केंद्राध्यक्ष बनाया गया था। इससे स्पष्ट होता है कि किस तरह अधिकारियों की मिली-भगत से ग्रामीण क्षेत्रों के परीक्षा केंद्रों पर लापरवाही की जाती है। सहायक केंद्राध्यक्ष श्रीवास्तव के हौसले भी इतने बुलंद की जब डीपीसी श्री तिवारी ने उनसे पूछा कि जिला शिक्षा अधिकारी के अनुमोदन के बिना ही उन्होंने अनधिकृत रूप से क्यों लगाई तो उन्होंने जवाब दिया कि डीईओ साहब से अनुमोदन बाद में करवा लेंगे। संस्कृत के पेपर में यहां केंद्र पर भृत्य मोबाइल पर बात करते पाए गए, जबकि परीक्षा केंद्र में मोबाइल रखना सख्त मना है। यहां से दो मोबाइल भी जब्त किए गए। इसी तरह शासकीय उमावि भंवरा में भी कई अनियमितताएं पाई गईं। यहां नकल की पर्चियां भी मिलीं।
हायर सेकंडरी की परीक्षा में शिक्षकों की गलत ड्यूटी लगाने की बात सामने आई थी
दीवड़िया परीक्षा केंद्र पर बहुत ज्यादा अव्यवस्था मिली है। यहां ड्यूटी कर रहे गौरीशंकर श्रीवास्तव को तत्काल हटाने के निर्देश बीईओ काे दिए हैं। वहीं परीक्षा केंद्र पर बिजली की व्यवस्था करने के साथ ही चपरासियों के अंदर जाने पर रोक लगाई है। -मेहताब सिंह, एसडीएम व ब्लाक परीक्षा प्रभारी
यहां 19 शिक्षक अनधिकृत रूप से परीक्षा ड्यूटी करते हुए पाए गए। वहीं चपरासी मोबाइल लेकर घूम रहे थे और पानी पिलाने के बहाने नकल की पर्ची दे रहे थे। केंद्राध्यक्ष को निर्देश दिए हैं कि किसी को भी कक्षों में जाने नहीं दें। -सीबी तिवारी, डीपीसी
भास्कर इंपैक्ट
tgl_Latn sot_Latn hin_Deva hin_Deva bho_Deva hin_Deva hin_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva